**
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60402

**Τηλ/τυπία :**22420-23320

**Ηλεκτρον. δ/νση :** kos\_mayor\_press@kos.gr

 Κως, 09-12-2020

 **ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Ομόφωνα η Δημοτική Επιτροπή Διαβούλευσης**

**υπέρ του σχεδιασμού του Δήμου**

Με ομόφωνες αποφάσεις η Δημοτική Επιτροπή Διαβούλευσης Δήμου Κω, στη σημερινή συνεδρίασή της, γνωμοδότησε υπέρ του σχεδίου Τεχνικού Προγράμματος και του Προσχεδίου Προϋπολογισμού του Δήμου για το 2021.

Στη συνεδρίαση κατατέθηκαν σημαντικές προτάσεις οι οποίες θα ληφθούν υπόψη στο σχεδιασμό της δημοτικής αρχής, όπως δήλωσε ο Δήμαρχος Θεοδόσης Νικηταράς.

Ακολουθεί ολόκληρη η εισήγηση του Δημάρχου Κω.

**ΔΗΜΟΤΙΚΗ ΕΠΙΤΡΟΠΗ ΔΙΑΒΟΥΛΕΥΣΗΣ**

**9 Δεκεμβρίου 2020**

**Εισήγηση Δημάρχου Θεοδόση Νικηταρά**

Αγαπητοί συνδημότες, συνδημότισσες,

η συζήτηση, η ανταλλαγή απόψεων και η τεκμηρίωση του ετήσιου Προγράμματος Έργων και Δράσεων του Δήμου μας αποτελεί κορυφαία διαδικασία.

Συμπυκνώνει και εκφράζει τον βραχυπρόθεσμο και μακροπρόθεσμο σχεδιασμό της δημοτικής αρχής, την συνέχεια του Δήμου ως οργανισμού, τη βούληση της κοινωνίας μας και τις δυνατότητες της τοπικής οικονομίας.

Σε γενικές γραμμές αποτελεί την πυξίδα μας, για όλα όσα θέλουμε και για όσα μπορούμε να κάνουμε.

Γνωρίζουμε όλοι καλά πως βρισκόμαστε στη μέση μιας τρικυμίας.

Σε μια πρωτόγνωρη περίοδο.

Περνάμε δύσκολα, περάσαμε δύσκολα, αλλά είμαστε όρθιοι.

Ο οργανισμός του Δήμου μας είναι σε πλήρη δράση.

Καθημερινά στην προσπάθεια να μη νιώσουν μόνοι οι συμπολίτες μας.

Να ανακουφίσουμε τις ανάγκες τους. Να δώσουμε λύσεις. Να κλείσουμε παλιές πληγές.

Καταφέραμε να κρατήσουμε το Δήμο ψηλά.

Για να μπορέσει να ανταποκριθεί στις νέες απαιτήσεις της εποχής.

Σε όλη αυτή την περίοδο, ουσιαστικά στον πρώτο χρόνο της δημοτικής περιόδου, διαχειριστήκαμε με πολύ μεγάλη προσοχή τα οικονομικά του Δήμου.

Ακολουθήσαμε πολιτική στήριξης των ευάλωτων συμπολιτών μας λόγω της πανδημίας.

Θέσαμε τον άνθρωπο και τις ανάγκες του σε προτεραιότητα.

Υλοποιήσαμε συσσίτιο για ευάλωτους συμπολίτες μας.

Συνεργαζόμαστε για να ανακουφίσουμε όσους έχουν ανάγκη.

Για αυτό αποφασίσαμε και αυξήσαμε την ενίσχυση σε μόνιμη βάση του συσσιτίου της Ιεράς Μητρόπολης.

Υλοποιήσαμε από την πρώτη στιγμή μέτρα ανακούφισης των επιχειρήσεων.

Προσπαθήσαμε παράλληλα να ελαφρύνουμε τα οικονομικά βάρη τους συνδημότες μας.

Νοικοκυριά και επιχειρήσεις.

Μειώνουμε τα δημοτικά τέλη στις κατοικίες κατά 50% και σε όλες τις επιχειρήσεις κατά 20%.

Δεν έχει ξαναγίνει αυτό.

Πανελλαδικά πρέπει να είμαστε ο Δήμος με τη μεγαλύτερη μείωση.

Όταν άλλοι, πιο μεγάλοι και πιο ισχυροί Δήμοι, κάνουν μειώσεις από 3% έως 25%, εμείς δεν διστάζουμε, αυτή την ώρα της κρίσης, να επιστρέψουμε στους συνδημότες μας αυτά που τους ανήκουν.

Είμαστε ευτυχείς γιατί κάνουμε πράξη, αυτό που είχαμε δεσμευτεί προεκλογικά.

Επιταχύνοντας παράλληλα τον εκσυγχρονισμό του Δήμου μας.

Την ενίσχυση του σε εξοπλισμό.

Αντίθετα, με χρηστή διαχείριση και αξιοποίηση νέων μεθόδων, θα μειώσουμε τα κόστη λειτουργίας και αυτό το ωφελούνται όλοι οι κάτοικοι του νησιού μας και οι επιχειρήσεις μας.

Παράλληλα, αν καταφέρουμε ως χώρα να ξεπεράσουμε την πανδημία, με τις λιγότερες δυνατές απώλειες, πιστεύω θα επιτύχουμε τους στόχους που είχαμε θέσει ως Δήμος.

Να υλοποιήσουμε το Πρόγραμμα Έργων και Δράσεων, ισομερώς κατανεμημένο σε όλο το νησί.

Έτσι που να απαντά στις ανάγκες του τόπου μας.

Στις υποδομές, στην καθαριότητα, σε μικρά και μεγάλα έργα.

Όλα έχουν τη σημασία και την αξία τους.

Σε παράλληλη πορεία με αυτούς τους στόχους έχουμε μια μεγάλη ευθύνη.

Να προετοιμαστούμε για την επόμενη περίοδο. Την περίοδο ανάκαμψης.

Δε μας φτάνει να αντέξουμε τη λαίλαπα, θέλουμε να βγούμε όλοι μαζί νικητές.

Αγαπητοί συνδημότες και συνδημότισσες,

το πρόγραμμα έργων και επενδύσεων του Δήμου μας, αλλά και των επιχειρήσεων του, για το 2021 ανοίγει την ατζέντα όλων των έργων και δράσεων.

Φτάνει τα 21,2 εκατομμύρια ευρώ και μας δημιουργεί υψηλές προσδοκίες.

Η ενίσχυση του μηχανολογικού εξοπλισμού του Δήμου μας μπαίνει σε προτεραιότητα.

Μέσα σε δύο χρόνια σκοπεύουμε να προσθέσουμε 10 απορριμματοφόρα, ηλεκτροκίνητα οχήματα καθαριότητας, καλαθοφόρα οχήματα, φορτωτές και διάφορα άλλα.

Στόχος μας είναι ο ισχυρός Δήμος.

Για αυτό τον ενισχύουμε με εξοπλισμό, για αυτό διεκδικούμε και την ενίσχυσή του με προσωπικό.

Για να μπορεί να υπηρετήσει τις ανάγκες της οικονομίας και της κοινωνίας του νησιού μας.

Συντηρήσεις και νέα δίκτυα ηλεκτροφωτισμού μπαίνουν μπροστά.

Να φωτίσουμε το νησί μας απ’ άκρη σ’ άκρη.

Ουσιαστικές παρεμβάσεις συντήρησης σε όλα τα σχολεία και σχεδιασμός ανέγερσης νέων, σύγχρονων σχολικών κτιρίων.

Έχουμε ξεκινήσει μεγάλες παρεμβάσεις στους αθλητικούς χώρους και θα συνεχίσουμε.

Οι νέοι και οι νέες του νησιού μας έχουν τον πρώτο λόγο, σε όλα τα επίπεδα.

Ουσιαστικά με το Πρόγραμμα Έργων και Δράσεων αναπτύσσουμε πλέγμα πολιτικών του Δήμου μας σε όλους τους τομείς.

Από την ενίσχυση του συστήματος άρδευσης, για την στήριξη των αγροτών μας, έως διανοίξεις οδών, συντηρήσεις, αναπλάσεις και ασφαλτοστρώσεις σε όλο το νησί, για τον εκσυγχρονισμό και την ασφάλεια του οδικού δικτύου.

Όλα αυτά, σε συνδυασμό με τις δράσεις των Νομικών Προσώπων και επιχειρήσεων του Δήμου μας, συμβάλλουν στη στήριξη της τοπικής οικονομίας και μιας οργανωμένης, συνεκτικής και δραστήριας κοινωνίας, όπως η δική μας.

Εδώ αξίζει να αναφέρω τις ποικίλες φιλοπεριβαλλοντικές δράσεις που σχεδιάζει η ΔΕΥΑΚ, εκτός από την ολοκλήρωση των δικτύων και των Βιολογικών Καθαρισμών ή την επέκταση του Βιολογικού της Κω που θα ξεκινήσει εντός του έτους.

Η αντικατάσταση εξωτερικού δικτύου ύδρευσης στην Δημοτική Ενότητα Ηρακλειδών μήκους 22 χιλιομέτρων, η αλλαγή εσωτερικών δικτύων και η ενίσχυση υδροδότησης της περιοχής, θα βελτιώσουν την ποιότητα και την παρεχόμενη ποσότητα νερού.

Αφήνω για το τέλος μια μικρή αναφορά στο νέο σχεδιασμό του Δήμου και της ΔΕΥΑΚ.

Πρόκειται για μια προοπτική που θα αλλάξει τα δεδομένα στη λογική υδροδότησης και προστασίας του περιβάλλοντος στη Δημοτική Ενότητα Ηρακλειδών.

Αναφέρομαι στην εκκίνηση των διαδικασιών για τη χρηματοδότηση πλήρους και ολοκληρωμένης μελέτης κατασκευής και αξιοποίησης φράγματος στο «Μία» ποταμό στην Καρδάμαινα.

Πρόκειται για ένα εμβληματικό έργο που ήρθε η ώρα να σχεδιαστεί και να υλοποιηθεί.

Για να στηρίξει την μελλοντική ανάπτυξη του νησιού μας.

Κλείνοντας, θέλω να τονίσω ότι σε αυτή την πορεία του Δήμου είμαστε όλοι συμμέτοχοι.

Με ενεργούς δημότες, με τους νέους και τις νέες του νησιού μας στην πρώτη γραμμή, με τις πόρτες του Δήμου ανοιχτές σε όλους, με ένωση δυνάμεων και ξεκάθαρους στόχους, μπορούμε να ξεπεράσουμε τις δυσκολίες και να δημιουργήσουμε την ισχυρή Κω.

Γραφείο Τύπου